เอกสารแนบ 3 : รายงานคณะกรรมการตรวจสอบ

คณะกรรมการตรวจสอบ บริษัท กันยงอีเลคทริก จำกัด (มหาชน)
ซึ่งได้รับการแต่งตั้งจากคณะกรรมการบริษัทฯ ประกอบด้วยกรรมการบริษัทฯ ที่เป็นกรรมการอิสระ
จำนวน 3 ท่าน คือ นายโกมล วงศ์ทองศรี เป็นประธานกรรมการตรวจสอบ นายจักก์ชัย พานิชพัฒน์
และนายอรรถกฤช วิสุทธิพันธ์ โดยที่ประชุมคณะกรรมการบริษัทฯ ได้มีมติแต่งตั้งนายโกมล
วงศ์ทองศรี
ให้เป็นผู้มีความรู้และประสบการณ์เพียงพอที่สามารถทำหน้าที่ในการสอบทานความน่าเชื่อถือของงบการเงินของบริษัทฯ
โดยมีที่ปรึกษาคณะกรรมการตรวจสอบ ร่วมในการสอบทานดังกล่าว

คณะกรรมการตรวจสอบ
ได้ปฏิบัติหน้าที่ด้วยความอิสระตามขอบเขตความรับผิดชอบที่ระบุในกฎบัตรของคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์ สรุปสาระสำคัญได้ดังนี้

1. การสอบทานรายงานทางการเงิน

คณะกรรมการตรวจสอบ
ได้สอบทานข้อมูลที่สำคัญของงบการเงินรายไตรมาสและรายงานทางการเงินประจำปีงบประมาณ
2555 โดยการสอบถามและรับฟังคำชี้แจง รวมถึงการสอบถามในประเด็นที่เป็นสาระ
สำคัญจากผู้สอบบัญชี และผู้จัดการฝ่ายการเงินของบริษัทฯ
ซึ่งมีความเห็นว่างบการเงินดังกล่าวมีความถูกต้อง ครบถ้วน มีการเปิดเผยข้อมูลอย่างเพียงพอ
เป็นที่เชื่อถือได้ตามมาตรฐานการบัญชีที่รับรองทั่วไป
รวมทั้งผู้สอบบัญชีได้รายงานถึงความเป็นอิสระในการปฏิบัติหน้าที่และประเด็นที่พบจากการตรวจสอบให้คณะกรรมการตรวจสอบได้พิจารณาในทุกประเด็นแล้ว

นอกจากนี้คณะกรรมการตรวจสอบ
ได้รับทราบสาระสำคัญและการดำเนินการที่เกี่ยวกับการเปลี่ยนแปลงมาตรฐานทางบัญชีที่เกี่ยวข้องอีกด้วย

2. การสอบทานการบริหารความเสี่ยง

คณะกรรมการตรวจสอบ ได้พิจารณานโยบายการบริหารความเสี่ยง
แผนงานและแนวทางการบริหารจัดการความเสี่ยง
นอกจากนี้ยังได้สอบทานการบริหารจัดการความเสี่ยงอันเกิดจากภาวะภายในและภายนอกองค์กรจากการรายงานผลการปฏิบัติการตรวจสอบภายในว่าด้วยการจัดการความเสี่ยงรายไตรมาส
โดยมีการประชุมร่วมกับฝ่ายจัดการและผู้ตรวจสอบภายในของบริษัทฯ
รวมทั้งพิจารณาและสอบทานประสิทธิภาพและความเหมาะสมของกระบวนการบริหารความเสี่ยงอย่างสม่ำเสมอทุกครึ่งปีจากการรายงานผลสรุปการประเมินความเสี่ยงของฝ่ายจัดการ
พร้อมทั้งให้ข้อเสนอแนะเพื่อนำไปปรับปรุงให้ดียิ่งขึ้น

3. การสอบทานระบบการควบคุมภายในและการตรวจสอบภายใน

คณะกรรมการตรวจสอบได้พิจารณาและให้ความเห็นชอบแผนการตรวจสอบประจำปีของหน่วยงานตรวจสอบภายใน
ได้มีการสอบทานระบบการควบคุมภายใน
โดยเฉพาะอย่างยิ่งผลการปฎิบัติการเพื่อประเมินความเพียงพอ ความเหมาะสม
โดยพิจารณาจากรายงานการตรวจสอบภายในทุกไตรมาส เมื่อพิจารณาแล้วเห็นว่า บริษัทฯ
มีการดำเนินงานที่มีระบบการควบคุมภายในที่มีประสิทธิภาพ เพียงพอ
และไม่พบประเด็นที่มีนัยสำคัญต่อการปฏิบัติงานในเรื่องที่ไม่ถูกต้องหรือฝ่าฝืนกฎหมาย ข้อบังคับ
กฎหมายว่าด้วยหลักทรัพย์หรือตลาดหลักทรัพย์ฯ ข้อกำหนดของตลาดหลักทรัพย์ฯ
และกฎหมายอื่นที่เกี่ยวข้องกับธุรกิจของบริษัทฯ
หรือเรื่องความเสี่ยงที่มีนัยสำคัญอันอาจเกิดความเสียหายต่อการดำเนินธุรกิจของบริษัทฯ แต่อย่างใด
นอกจากนี้ยังมีการรับแจ้งเบาะแสและจัดการเรื่องร้องเรียนอย่างเป็นธรรม

4. การพิจารณาเสนอแต่งตั้งผู้สอบบัญชีและค่าตอบแทนของผู้สอบบัญชีประจำปี 2556

คณะกรรมการตรวจสอบได้พิจารณาคัดเลือกเสนอแต่งตั้งผู้สอบบัญชีจาก บริษัท เคพีเอ็มจี ภูมิไชย
สอบบัญชี จำกัด เป็นผู้สอบบัญชีของบริษัทฯประจำปีงบประมาณ 2556
รวมทั้งพิจารณาค่าตอบแทนที่เหมาะสม โดยพิจารณาจากคุณสมบัติ ขอบเขตความรับผิดชอบ
คุณภาพงานสอบบัญชีในรอบปีที่ผ่านมา รวมถึงมีความเป็นอิสระในการทำหน้าที่การสอบบัญชี มีความรู้
เทคนิค และประสบการณ์ในระดับแนวหน้าของงานสอบบัญชี

จึงมีมติเสนอต่อคณะกรรมการบริษัทฯเพื่อขออนุมัติจากที่ประชุมผู้ถือหุ้น

5. การพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
คณะกรรมการตรวจสอบ
ได้พิจารณาสอบทานและให้ความเห็นเกี่ยวกับรายการที่เกี่ยวโยงกันซึ่งอาจทำให้เกิดความขัดแย้งทางผลประโยชน์กับบริษัทฯ
และในปีงบประมาณ 2555
ที่ผ่านมาได้มีการพิจารณาการเข้าทำรายการที่เกี่ยวโยงกันและการเปิดเผยข้อมูลดังกล่าวของบริษัทฯ
แล้วเห็นว่าฝ่ายจัดการได้ทำรายการดังกล่าวเป็นไปตามเกณฑ์ของตลาดหลักทรัพย์แห่งประเทศไทย
(ตลท.) หรือสำนักงานคณะกรรมการกำกับหลักทรัพย์และตลาดหลักทรัพย์ (กลต.) กำหนด
มีความสมเหตุสมผลและเป็นประโยชน์สูงสุดแก่ บริษัทฯ

6. การประชุมของคณะกรรมการตรวจสอบ

ในปีงบประมาณ 2555 ที่ผ่านมา ได้มีการประชุมคณะกรรมการตรวจสอบรวมทั้งสิ้นจำนวน 4 ครั้ง
รวมทั้งการประชุมร่วมกับฝ่ายจัดการ
และการประชุมร่วมกับผู้สอบบัญชีโดยไม่มีฝ่ายจัดการเข้าร่วมด้วย
ซึ่งคณะกรรมการตรวจสอบทุกท่านได้เข้าร่วมการประชุมดังกล่าวทุกครั้ง

คณะกรรมการตรวจสอบ ได้จัดให้มีการประเมินผลการปฏิบัติหน้าที่ของตนเองทั้งคณะ (Self -
Assessment) ประจำปีงบประมาณ 2555 โดยใช้หลักเกณฑ์และข้อพึงปฏิบัติที่ดีของตลาดหลักทรัพย์ฯ
เป็นแนวทางเพื่อให้เป็นไปตามหลักการกำกับดูแลกิจการที่ดีซึ่งผลการประเมินอยู่ในเกณฑ์การปฏิบัติที่สมบูรณ์ครบถ้วนเพียงพอ

โดยสรุปในภาพรวมแล้ว คณะกรรมการตรวจสอบได้ปฏิบัติหน้าที่ครอบคลุมตามขอบเขต
หน้าที่และความรับผิดชอบตามที่ได้ระบุไว้ในกฎบัตรคณะกรรมการตรวจสอบ
และได้รับมอบหมายจากคณะกรรมการบริษัท เพื่อให้บริษัทฯ
ดำเนินงานโดยมีระบบการกำกับดูแลกิจการที่ดี มีการบริหารจัดการที่มีประสิทธิภาพ
มีการควบคุมภายในที่เพียงพอเหมาะสมกับการดำเนินธุรกิจ มีการบริหารความเสี่ยงที่มีประสิทธิผล
ระบบบัญชีและรายงานทางการเงินมีความถูกต้องเชื่อถือได้ รวมทั้งปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัทฯ

[]

นายโกมล วงศ์ทองศรี

ประธานกรรมการตรวจสอบ

15 พฤษภาคม 2556